**Hulladékgazdálkodási közszolgáltatási díj részben történő átvállalásával kapcsolatos**

**természetbeni rendkívüli települési támogatás**

**1. Ügyleírás:**

A szociális igazgatásról és szociális ellátásokról szóló 1993. évi III. törvény (a továbbiakban: Szoctv.) 45.§ (1) bekezdése alapján a képviselő-testület az e törvény rendelkezései alapján nyújtott pénzbeli és természetbeni ellátások kiegészítéseként, önkormányzati rendeletben meghatározott feltételek alapján - pénzbeli vagy természetbeni formában - települési támogatást nyújt.

A Szoctv. 45.§ (4) bekezdése alapján rendkívüli települési támogatásban elsősorban azokat a személyeket indokolt részesíteni, akik önmaguk, illetve családjuk létfenntartásáról más módon nem tudnak gondoskodni vagy alkalmanként jelentkező többletkiadások - így különösen betegséghez, halálesethez, elemi kár elhárításához, a válsághelyzetben lévő várandós anya gyermekének megtartásához, iskoláztatáshoz, a gyermek fogadásának előkészítéséhez, a nevelésbe vett gyermek családjával való kapcsolattartásához, a gyermek családba való visszakerülésének elősegítéséhez kapcsolódó kiadások - vagy a gyermek hátrányos helyzete miatt anyagi segítségre szorulnak.

Hajdúhadház Város Önkormányzata Képviselő-testületének a települési támogatás megállapításának, kifizetésének, folyósításának, valamint felhasználása ellenőrzésének szabályairól szóló 2/2015.(II.13.) önkormányzati rendelete (a továbbiakban: Rendelet) 3. § (1) bekezdés 1. pontja alapján Hajdúhadház Város Önkormányzata az e rendeletben meghatározott feltételek szerint települési támogatást biztosít. A Rendelet 3. § (3) bekezdés c) pontja alapján a települési támogatás keretében igényelhető támogatás a rendkívüli települési támogatás, mely a Rendelet 3. § (4) bekezdése alapján természetbeni és pénzbeli formában is nyújtható, az eljáró hatóság döntése alapján.

A Rendelet 7.§ (1) bekezdése alapján rendkívüli települési támogatásban az a személy részesülhet, aki létfenntartást veszélyeztető, rendkívüli élethelyzetbe került, időszakosan vagy tartósan létfenntartási gonddal küzd, és emiatt önmaga, illetve családja létfenntartásáról más módon nem tud gondoskodni.

A Rendelet 7. § (4) bekezdés h) pontja alapján **a rendkívüli települési támogatás egyik formája a hulladékgazdálkodási közszolgáltatási díj részben történő átvállalásával kapcsolatos természetbeni támogatás.**

A Rendelet 7. § (22) bekezdése szerint a 7. § (4) bekezdés h) pontjában szereplő támogatásra a hulladékgazdálkodási közszolgáltatási díj 50 %-a erejéig az jogosult, akinek a háztartásában az egy főre jutó havi nettó jövedelem nem haladja meg a szociális vetítési alap összegének a nyolcszorosát (a 2025. évben a 228.000,- Ft-ot) **és**

a) **egyszemélyes háztartásban élő 65 éven felüli magánszemély** ingatlanhasználó, **vagy**

b) **kétszemélyes háztartásban élő magánszemély ingatlanhasználó**, **melynek mindkét tagja 65 éven felüli.**

A Szoctv. 4.§ (1) bekezdés f) pontja alapján háztartás: az egy lakásban együtt lakó, ott bejelentett lakóhellyel vagy tartózkodási hellyel rendelkező személyek közössége.

A hulladékgazdálkodási közszolgáltatási díj részben történő átvállalásával kapcsolatos támogatást **a kérelem benyújtását követő hónap első napjától kell megállapítani.**

A támogatást megállapító határozat egy példányával az önkormányzat megkeresi a koncessziós társaságot és a területi szolgáltatót a csökkentett összegű számla kiállítása érdekében. **A támogatás összegét az önkormányzat közvetlenül a koncessziós társaság részére utalja át.**

A hulladékgazdálkodási közszolgáltatási díj részben történő átvállalásával kapcsolatos **támogatásra való jogosultságot évente egy alkalommal felül kell vizsgálni**. A felülvizsgálat során a támogatásban részesülő személy a számára – a mulasztáshoz fűződő jogkövetkezményekre történő figyelmeztetéssel – megküldött felülvizsgálati lapot a kézhezvételtől számított 15 napon belül a kért adattartalommal és mellékletekkel együtt köteles az önkormányzat részére visszaküldeni. Az erre előírt határidő elmulasztása vagy a felülvizsgálattal kapcsolatos más kötelezettség megszegése vagy jogosulatlan igénybevétel esetén az ellátást a mulasztás, illetve a kötelezettségszegés hónapjának utolsó napjával meg kell szüntetni. Amennyiben a felülvizsgálati eljárás során megállapítást nyer, hogy a jogosultsági feltételek továbbra is fennállnak, úgy a természetbeni támogatást továbbra is nyújtani kell.

**2. Az ügyintézéshez szükséges okiratok, dokumentumok, űrlapok:**

Az ellátás megállapítása kérelemre történik, melyet az e célra rendszeresített formanyomtatványon kell előterjeszteni. A kérelemhez csatolni kell a formanyomtatványban felsorolt – az ellátásra való jogosultság megállapításához szükséges – mellékleteket.

Az önkormányzat által nyújtott szociális ellátásra való jogosultság elbírálása érdekében a kérelmezőnek csatolnia kell saját és a vele közös háztartásban élő személyek – kérelem benyújtását megelőző hónapra vonatkozó - jövedelmigazolását (munkáltatói igazolás, nyugellátás esetén nyugdíj szelvény, valamint a kifizető által kiállított nyugdíjközlő lap, utolsó havi folyószámla kivonat, járási hivatal által folyósított ellátásokról hatósági bizonyítvány, alkalmi munkáról nyilatkozat, munkaügyi szervek által folyósított rendszeres pénzellátás esetén az erről szóló határozat).

Amennyiben a támogatást igénylő, vagy a vele egy háztartásban élő nagykorú személy jövedelemmel nem rendelkezik, akkor erről nyilatkozni kell.

**3. Az eljáró szerv adatai, elérhetősége:**

Hajdúhadház Város Önkormányzata

4242 Hajdúhadház, Bocskai tér 1. szám

Telefon:  06-52-384-103

Email: szocial@hajduhadhaz.hu

Hivatali kapu rövid neve: HADHAZONK

KRID azonosító: 755093166

**4.Az eljáró szerv illetékességi területe:** Hajdúhadház város közigazgatási területe

**5. Az ügyintézés helye, ügyfélfogadási idő:**

**Helyszín:** Hajdúhadházi Polgármesteri Hivatal Hatósági és Szociális Iroda

 4242 Hajdúhadház, Mester utca 26. szám

|  |  |
| --- | --- |
| Hétfő | 08:00 - 12:00 |
| Kedd | 08:00 - 12:00 |
| Szerda | 13:00 - 17:30 |
| Csütörtök | nincs ügyfélfogadás |
| Péntek | nincs ügyfélfogadás |

**6. Ügyintézés határideje, a jogorvoslati kérelem benyújtására nyitva álló határidő:**

Az ügyintézés határideje 8 nap.

A döntés ellen a közléstől számított 15 napon belül Hajdúhadház Város Önkormányzata Képviselő-testületéhez (4242 Hajdúhadház, Bocskai tér 1.) címzett, de Hajdúhadház Város Önkormányzata Polgármesterénél (4242 Hajdúhadház, Bocskai tér 1.) benyújtott illetékmentes fellebbezéssel lehet élni.

**7. Eljárási illeték, vagy igazgatási szolgáltatási díj:**

A szociális igazgatási eljárás költség-és illetékmentes.

**8. Kapcsolódó jogszabályok**

* A szociális igazgatásról és szociális ellátásokról szóló 1993. évi III. törvény
* Az általános közigazgatási rendtartásról szóló 2016. évi CL. törvény
* Az illetékekről szóló 1990.évi XCIII. törvény
* Hajdúhadház Város Önkormányzata Képviselő-testületének a települési támogatás megállapításának, kifizetésének, folyósításának, valamint felhasználása ellenőrzésének szabályairól szóló 2/2015.(II.13.) önkormányzati rendelete
* Hajdúhadház Város Önkormányzata Képviselő-testületének a Képviselő-testület hatáskörének átruházásáról önkormányzati hatósági ügyben szóló 4/2015.(II.13.) számú önkormányzati rendelete

***A hivatkozott jogszabályok elérhetőek a Nemzeti Jogszabálytár oldalán:*** [***https://njt.hu/***](https://njt.hu/)

***Hajdúhadház Város Önkormányzata Képviselő-testületének hatályos önkormányzati rendeletei elérhetőek a Nemzeti Jogszabálytár Önkormányzati rendeletek tárában:*** [***https://or.njt.hu/***](https://or.njt.hu/)

**9. Kapcsolódó dokumentumok, nyomtatványok:**

Kérelem hulladékgazdálkodási közszolgáltatási díj részben történő átvállalásával kapcsolatos természetbeni rendkívüli települési támogatáshoz